CELEX: 32007R0275
Language: lv
Date: 2007-03-15 00:00:00
Title: Komisijas Regula (EK) Nr. 275/2007 ( 2007. gada 15. marts ), ar kuru groza Regulu (EK) Nr. 1825/2000, ar ko nosaka sīki izstrādātus noteikumus Eiropas Parlamenta un Padomes Regulas (EK) Nr. 1760/2000 piemērošanai attiecībā uz liellopu gaļas un liellopu gaļas produktu marķēšanu

16.3.2007   
            
            
               LV
            
            
               Eiropas Savienības Oficiālais Vēstnesis
            
            
               L 76/12
            
         
      KOMISIJAS REGULA (EK) Nr. 275/2007
   (2007. gada 15. marts),
   ar kuru groza Regulu (EK) Nr. 1825/2000, ar ko nosaka sīki izstrādātus noteikumus Eiropas Parlamenta un Padomes Regulas (EK) Nr. 1760/2000 piemērošanai attiecībā uz liellopu gaļas un liellopu gaļas produktu marķēšanu
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 14. panta ceturto daļu un 19. panta a) un b) punktu,
   tā kā:
   
               (1)
            
            
               Regulas (EK) Nr. 1760/2000 13. pantā minēto grupu noteikšana un jautājums par šo grupu homogenitāti ir ticis dažādi interpretēts. Tādēļ Komisijas Regulā (EK) Nr. 1825/2000 (2) jāprecizē, kā šīs grupas veidojamas.
            
         
               (2)
            
            
               Par to, kā marķēt maltu liellopu gaļu, ja tai piejauc citu sugu dzīvnieku gaļu, radušies daudz jautājumu. Ar I pielikuma pirmās daļas I sadaļu Padomes 1987. gada 23. jūlija Regulā (EEK) Nr. 2658/87 par tarifu un statistikas nomenklatūru un kopējo muitas tarifu (3) paredzēti sīki izstrādāti noteikumi to produktu klasificēšanai, kuru sastāvā ir šāda veida jaukta gaļa. Šajā sakarā atsauce uz minēto nomenklatūru ar Regulas (EK) Nr. 1760/2000 12. pantā minēto KN kodu palīdzību ļauj ieviest vajadzīgo skaidrību.
            
         
               (3)
            
            
               To prasību dēļ attiecībā uz dzīvnieku grupu viendabīgumu, kuras izriet no Regulas (EK) Nr. 1760/2000 13. panta piemērošanas, uzņēmējiem, kas ražo gaļas izcirtņus un atgriezumus, rodas grūtības, kad jāveido pietiekama lieluma viendabīgas grupas, lai apmierinātu klientu vajadzības. Šīs grūtības vēl vairāk pastiprinās tad, ja pieprasītie daudzumi ir lieli. Pieredze liecina, ka šo grūtību dēļ un nozīmīgu papildu manipulāciju dēļ, kas to dēļ jāveic, tiek pieļauts daudz kļūdu un ka šā veida produktu izsekojamība bieži vien ir sarežģīta.
            
         
               (4)
            
            
               Lai izvairītos no papildu sarežģījumiem, pārvaldot vairākas dzīvnieku grupas ar atšķirīgām īpašībām, uzņēmēji, ja vien iespējams, aizvien vairāk cenšas ierobežot darījumu partneru loku, izvēloties tikai dažus liela mēroga piegādātājus. Galu galā tas var apdraudēt noteiktu mazo un vidējo lopkautuvju un izcirstuvju darbības turpināšanu, jo minētā iemesla dēļ tie var tikt izslēgti no attiecīgajiem tirdzniecības kanāliem.
            
         
               (5)
            
            
               Patiesībā uzņēmēji, kas ražo gaļas izcirtņus un atgriezumus, sastopas ar tām pašām grūtībām, ar ko sastopas arī uzņēmēji, kas ražo malto gaļu. Ja attiecībā uz gaļas atgriezumiem pieņemtu līdzīgus noteikumus tiem, kādi paredzēti attiecībā uz malto gaļu, tad šo uzņēmēju grūtības varētu atrisināt. Pieredze liecina, ka attiecībā uz gaļas izcirtņiem lielāko daļu šo grūtību varētu pārvarēt, ja atļautu veidot grupas no tādas gaļas, kas iegūta no dzīvniekiem, kuri nokauti trijās dažādās lopkautuvēs, vai liemeņiem, kas izcirsti trijās dažādās izcirstuvēs, ja vien tiek nodrošināta izsekojamība.
            
         
               (6)
            
            
               Pieredze liecina arī to, ka vietās, kur galapatērētājam pārdod nefasētu izcirstu gaļu, uzņēmējiem rodas grūtības, īstenojot Regulas (EK) Nr. 1760/2000 noteikumus par marķējumu. Izciršanu un pārdošanu tur parasti veic pēc klientu pieprasījuma; tas padara grūti paveicamu vai pat neiespējamu jebkādu dzīvnieku grupas iepriekšēju veidošanu Regulas (EK) Nr. 1760/2000 13. panta 1. punkta nozīmē. Tāpat arī ļoti grūti tur ir pastāvīgi atjaunināt marķējuma obligātās norādes reālā laikā kopsolī ar pastāvīgo jaunu gaļas krājumu ievietošanu vitrīnās. Tādēļ attiecībā uz šo veidu gaļu jāpieņem arī vienkāršoti marķēšanas noteikumi. Ja attiecībā uz šo gaļu pieņemtu līdzīgus noteikumus kā tos, kas jau ir spēkā attiecībā uz malto gaļu, tad vairums šo uzņēmēju problēmu būtu atrisinātas.
            
         
               (7)
            
            
               Līdztekus tam jānodrošina, lai vietās, kur gaļu pārdod galapatērētājam, vienmēr būtu pieejama informācija par lopkautuvēm un liemeņu izcirstuvēm tā, lai patērētājs pēc sava pieprasījuma varētu to saņemt mutvārdos. Tādā veidā varētu nodrošināt vismaz tikpat labu izsekojamību, kāda ir attiecībā uz malto gaļu.
            
         
               (8)
            
            
               Turklāt, saglabājot prasības attiecībā uz tās gaļas izsekojamību un informācijas pierakstu, kas novietota pārdošanai tirdzniecības vietās galapatērētājam, jāatļauj arī, ka šo gaļu var izcirst atšķirīgās dienās.
            
         
               (9)
            
            
               Tādēļ attiecīgi jāgroza Regula (EK) Nr. 1825/2000.
            
         
               (10)
            
            
               Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 1825/2000 groza šādi:
   
               1)
            
            
               Pēc 1. panta iekļauj šādu pantu:
               “1.a pants
               Definīcijas
               Šajā regulā:
               
                           a)
                        
                        
                           “malta gaļa” ir gaļa, kura ir sasmalcināta vai izlaista caur gaļas mašīnu un uz kuru attiecas viens no Regulas (EK) Nr. 1760/2000 12. pantā minētajiem KN kodiem, un kura satur mazāk par 1 % vārāmās sāls;
                        
                     
                           b)
                        
                        
                           “atgriezumi” ir sīki gaļas gabaliņi, kas atzīti par piemērotiem cilvēku uzturam un ko iegūst vienīgi aplīdzināšanas darbības rezultātā, atkaulojot gaļu no liemeņiem un/vai izcērtot;
                        
                     
                           c)
                        
                        
                           “izcirsta gaļa” ir gaļa, kas izcirsta mazos kubveida gabaliņos, šķēlēs vai citādās individuālās porcijās un ko pārdevējam nav vajadzīgs turpmāk izcirst, pirms to iegādājas galapatērētājs, un ko pēdējais var tieši izmantot. Šajā definīcijā neietilpst maltā gaļa un atgriezumi;
                        
                     
                           d)
                        
                        
                           “izcirsta iepriekš fasēta gaļa” ir galapatērētājam vai mazumtirdzniecības iestādei piegādājama vienība, kas sastāv no gaļas izcirtņa un fasējuma, kurā tas ievietots, pirms to piedāvā pārdošanai, vienalga, vai šāds fasējums pilnībā vai tikai daļēji aptver pārtikas produktu, bet – jebkurā gadījumā – tādā veidā, lai tā saturu nevarētu izmainīt, neatverot vai nenomainot fasējumu;
                        
                     
                           e)
                        
                        
                           “izcirsta nefasēta gaļa” ir gaļas izcirtnis, kas nefasētā veidā izlikts tirdzniecības vietā pārdošanai galapatērētājam, un jebkurš gaļas gabals, kas nefasētā veidā izlikts tirdzniecības vietā pārdošanai galapatērētājam un paredzēts turpmākai izciršanai pēc galapatērētāja pieprasījuma;
                        
                     
                           f)
                        
                        
                           “partija” ir tāds noteikts daudzums gaļas ar vai bez kauliem, piemēram, liemeņi vai liemeņu ceturtdaļas, vai gaļas gabali bez kauliem, kurš izcirsts, samalts vai safasēts kopā un praktiski vienādos apstākļos;
                        
                     
                           g)
                        
                        
                           “mazumtirdzniecība” ir manipulācijas ar gaļu un/vai gaļas apstrāde, un tās uzglabāšana tirdzniecības vai piegādes vietā galapatērētājam, tostarp izplatīšanas vietās, ēdināšanas uzņēmumos, uzņēmumu un iestāžu ēdnīcās, restorānos un citos līdzīgos pārtikas pakalpojumu uzņēmumos, veikalos, lielveikalu izplatīšanas centros un vairumtirdzniecības punktos;
                        
                     
                           h)
                        
                        
                           “galapatērētājs” ir pēdējais izcirstas gaļas patērētājs, kurš šo gaļu neizmanto uzņēmējdarbībā, kas saistīta ar pārtikas apriti.”
                        
                     
         
               2)
            
            
               Regulas 4. pantu aizstāj ar šādu pantu:
               “4. pants
               Grupas lielums un sastāvs
               1.   Regulas (EK) Nr. 1760/2000 13. panta 1. punkta otrajā daļā minētās dzīvnieku grupas lielumu nosaka šādi:
               
                           a)
                        
                        
                           izcērtot liemeņus vai liemeņu ceturtdaļas – pēc to liemeņu vai liemeņu ceturtdaļu skaita, kuri attiecīgajai izcirstuvei veido partiju;
                        
                     
                           b)
                        
                        
                           turpmāko gaļas izciršanas vai malšanas darbību laikā – pēc to liemeņu vai liemeņu ceturtdaļu skaita, no kuriem iegūtā gaļa attiecīgajai izcirstuvei vai maltuvei veido partiju.
                        
                     Grupas lielums nekādā gadījumā nedrīkst pārsniegt vienā dienā saražoto produkciju.
               2.   Laikā, kad uzņēmēji veido 1. punktā minētās partijas, tie pārliecinās, vai:
               
                           a)
                        
                        
                           liemeņu vai liemeņu ceturtdaļu izciršanas darbību laikā visi attiecīgās partijas liemeņi vai liemeņu ceturtdaļas iegūtas no dzīvniekiem, kas dzimuši vienā un tajā pašā valstī, audzēti vienā un tajā pašā valstī vai vienās un tajās pašās valstīs, nokauti vienā un tajā pašā valstī un vienā un tajā pašā lopkautuvē;
                        
                     
                           b)
                        
                        
                           turpmāko gaļas izciršanas darbību laikā a) apakšpunktā izklāstītie nosacījumi tiek ievēroti attiecībā uz visiem liemeņiem, no kā iegūta attiecīgās partijas gaļa, un vai visi liemeņi izcirsti vienā un tajā pašā izcirstuvē;
                        
                     
                           c)
                        
                        
                           malšanas darbību laikā attiecīgās partijas gaļa nāk no dzīvniekiem, kas nokauti vienā un tajā pašā valstī.
                        
                     3.   Atkāpjoties no 2. punkta b) apakšpunktā minētā noteikuma par vienu un to pašu lopkautuvi un liemeņu izcirstuvi, uzņēmējiem, ražojot gaļas izcirtņus, ir atļauts veidot partijas no tādas gaļas, kas iegūta no dzīvniekiem, kuri nokauti ne vairāk kā trijās dažādās lopkautuvēs, un no liemeņiem, kuri izcirsti ne vairāk kā trijās dažādās izcirstuvēs.
               4.   Atkāpjoties no 2. punkta b) apakšpunkta, uzņēmējiem, ražojot atgriezumus, gaļas partiju veidošanā obligāti jāievēro tikai noteikums par vienu un to pašu lopkautuves valsti.”
            
         
               3)
            
            
               Regulas 5. panta 1. punktu svītro.
            
         
               4)
            
            
               Regulas 5. pantu papildina ar šādiem pantiem:
               “5.a pants
               Atgriezumi
               1.   Atkāpjoties no Regulas (EK) Nr. 1760/2000 13. panta 2. punkta b) un c) apakšpunkta un 5. punkta a) apakšpunkta i) ievilkuma un a) apakšpunkta ii) ievilkuma, uzņēmumu un organizācijas atgriezumu marķējumā norāda:
               
                           a)
                        
                        
                           to dzīvnieku nokaušanas valsti, no kuriem iegūti atgriezumi; norādei jābūt šādai: “Nokauts(-i): (tās dalībvalsts vai trešās valsts nosaukums, kur veikta nokaušana)”;
                        
                     
                           b)
                        
                        
                           valsti, kurā ražoti atgriezumi, un tās struktūras apstiprinājuma numuru, kurā atgriezumi iegūti; norādei jābūt šādai: “Ražošanas vieta: (ražotājas dalībvalsts vai trešās valsts nosaukums un struktūras apstiprinājuma numurs)”;
                        
                     
                           c)
                        
                        
                           to valstu nosaukumus, kurās attiecīgās grupas dzīvnieki piedzimuši un audzēti; norādei jābūt šādai: “Piedzimšanas un audzēšanas valstis: (to valstu saraksts, kurās attiecīgie dzīvnieki piedzimuši un audzēti).”
                        
                     2.   Atkāpjoties no 1. punkta a) un c) apakšpunkta, ja attiecīgās grupas dzīvnieki piedzimuši, audzēti un nokauti vienā un tajā pašā valstī, uzņēmējiem ir atļauts lietot norādi “Izcelsme”, pievienojot tās dalībvalsts vai trešās valsts nosaukumu, kurā dzīvnieki piedzimuši, audzēti un nokauti.
               5.b pants
               Izcirsta fasēta gaļa
               Atkāpjoties no Regulas (EK) Nr. 1760/2000 13. panta 2. punkta b) un c) apakšpunkta, uzņēmums vai organizācija, kas izmanto šīs regulas 4. panta 3. punktā paredzēto iespēju, uz izcirstās fasētās gaļas etiķetes pievieno šādas norādes, kas papildina Regulas (EK) Nr. 1760/2000 13. panta 5. punkta a) apakšpunktā minētās norādes:
               
                           a)
                        
                        
                           dzīvnieku nokaušanas valsts nosaukumu, kam seko tās lopkautuves vai, ja vajadzīgs, to divu vai trīs lopkautuvju apstiprinājuma numurs, kurās attiecīgās grupas dzīvnieki nokauti; norādei jābūt šādai: “Grupas dzīvnieku nokaušanas vieta(-as): (nokaušanas dalībvalsts vai trešās valsts nosaukums) (attiecīgās lopkautuves vai to attiecīgo divu vai trīs lopkautuvju apstiprinājuma numurs(-i))”;
                        
                     
                           b)
                        
                        
                           liemeņu izciršanas valsts nosaukumu, kam seko tās izcirstuves vai, ja vajadzīgs, to divu vai trīs izcirstuvju apstiprinājuma numurs, kurās attiecīgie liemeņi izcirsti; norādei jābūt šādai: “Partijas gaļas gabalu izciršanas vieta(-as): (nokaušanas dalībvalsts vai trešās valsts nosaukums) (attiecīgās izcirstuves vai attiecīgo divu vai trīs izcirstuvju apstiprinājuma numurs(-i))”.
                        
                     5.c pants
               Izcirsta nefasēta gaļa
               1.   Izvietojot tirdzniecības vietā izcirstu nefasētu gaļu pārdošanai galapatērētājam, uzņēmumi un organizācijas, ja tie piemēro 4. panta 3. punktā paredzēto atkāpi, pārliecinās, vai visu tās izcirstās nefasētās gaļas partiju veidošana, kura izvietota pārdošanā vienlaicīgi, ir notikusi saskaņā ar minēto punktu.
               2.   Atkāpjoties no Regulas (EK) Nr. 1760/2000 13. panta 2. punkta b) un c) apakšpunkta, uzņēmumi vai organizācijas, tirdzniecības vietā pārdodot gaļu galapatērētājam, marķē pārdošanai izvietoto izcirsto nefasēto gaļu, norādot to dzīvnieku piedzimšanas, audzēšanas un nokaušanas valstu nosaukumu, no kuriem gaļa iegūta, pievienojot liemeņu izciršanas valstu nosaukumu.
               Gaļu, kas iegūta no dzīvniekiem, kuru piedzimšanas un/vai audzēšanas, un/vai nokaušanas valstis ir dažādas, izvietojot pārdošanai, skaidri atdala vienu no otras. Tirdzniecības vietā norādīto informāciju novieto šīs gaļas tuvumā tā, lai patērētājs dažādās izcelsmes gaļu viegli varētu atšķirt.
               Uzņēmēji, kas pārdod vienuviet nefasētas gaļas izcirtņus, katru dienu līdz ar attiecīgās dienas datumu pieraksta dzīvnieku kautuvju un liemeņu izcirstuvju apstiprinājuma numuru. Šo informāciju uzņēmēji dara zināmu patērētājam pēc viņa pieprasījuma.
               3.   Atkāpjoties no 4. panta 1. punkta otrās daļas un ja vien tiek ievērotas šā panta 2. punktā noteiktās prasības, attiecībā uz liellopu gaļas izcirtņiem, kas izvietoti pārdošanai galapatērētājam neiesaiņotā veidā, dzīvnieku grupas lielums var pārsniegt vienas dienas produkciju.”
            
         2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2007. gada 15. martā
      
         
            Komisijas vārdā —
         Mariann FISCHER BOEL
         
         
            Komisijas locekle
         
      
   
   
      (1)  OV L 204, 11.8.2000., 1. lpp. Regulā jaunākie grozījumi izdarīti ar Padomes Regulu (EK) Nr. 1791/2006 (OV L 363, 20.12.2006., 1. lpp.).
   
      (2)  OV L 216, 26.8.2000., 8. lpp.
   
      (3)  OV L 256, 7.9.1987., 1. lpp. Regulā jaunākie grozījumi izdarīti ar Regulu (EK) Nr. 129/2007 (OV L 56, 23.2.2007., 1. lpp.).